Novoizabrani saborski zastupnici u svojoj prvoj godini mandata koštat će nas 62.844.749,12 proračunskih kuna. Za svaku zastupnicu u Saboru stranke dobivaju 450.940,80 kuna, a za svakog zastupnika 409.946,18 kuna.

Određeno je to Zakonom o financiranju političkih aktivnosti i izborne promidžbe. “Sredstva za redovito godišnje financiranje političkih stranaka i nezavisnih zastupnika osiguravaju se u državnom proračunu Republike Hrvatske, u iznosu od 0,05 posto ostvarenih rashoda poslovanja iz prethodno objavljenog godišnjeg izvještaja o izvršenju proračuna”, stoji u članku 3. tog zakona.

Zadnji objavljeni godišnji izvještaj o izvršenju proračuna je onaj za 2014. godinu, kada su rashodi iznosili 125.689.498.238,84 kune. Od tog iznosa 0,05 posto, odnosno 62.844.749,12 kuna, pripast će političkim strankama.

Milijuni za HDZ i SDP

Najviše proračunskog novca dobit će HDZ. Na ime četiri zastupnice dobit će 1.803.763,20 kuna, a od 46 zastupnika pripast će im 18.857.524,28 kuna. Ukupno je to 20.661.287,48 kuna u prvih godinu dana.

SDP će za svojih sedam zastupnica dobiti 3.156.585,60 kuna, a od 35 zastupnika pripast će im 14.348.116,30 kuna, što ukupno čini 17.504.701,90 kuna u prvih godinu dana.

HNS će za pet zastupnika dobiti 2.049.730,90 kuna, a za četiri zastupnice 1.803.763,20 kuna, što ukupno čini 3.853.494,10 kuna. Laburistima ide 1.270.833,16 kuna (dva zastupnika i jedna zastupnica), IDS-u i HSP-u dr. Ante Starčević po 1.229.838,54 kuna (po tri zastupnika), HSU-u 860.886,98 kuna (jedan zastupnik i jedna zastupnica), a HSLS-u, HDSSB-u i koaliciji Milana Bandića po 819.892,36 kuna (po dva zastupnika).

Po 409.946,18 kuna za jednog izabranog zastupnika dobit će HSS, HDS, BUZ, Živ zid, Hrast i Uspješna Hrvatska (Radimir Čačić). Na manjince otpada 3.320.564,06 kuna, s obzirom da je među njih osam izabrano sedam zastupnika i jedna zastupnica. Najveći dio kolača, ukupno 1.229.838,54 kuna, otpada na SDSS koji u Saboru ima tri zastupnika.

A koliko dobiva MOST?

Za kraj računice ostavili smo MOST, koji je u Saboru dobio 14 zastupnika i pet zastupnica pa bi stranci Bože Petrova stoga trebalo pripasti ukupno 7.993.950,52 kuna. No, već sada je jasno da se to neće dogoditi. Od 19 ljudi koliko ih je u Sabor ušlo s liste MOST-a, samo dvoje su doista članovi ove stranke.

A članak 5. Zakona o financiranju političkih aktivnosti i izborne promidžbe propisuje: “Sredstva iz članka 3. ovoga Zakona raspoređuju se na način da se utvrdi jednaki iznos sredstava za svakog zastupnika u Hrvatskom saboru, odnosno za svakog člana u predstavničkom tijelu jedinice lokalne i područne (regionalne) samouprave, tako da pojedinoj političkoj stranci pripadaju sredstva razmjerna broju njezinih zastupnika, odnosno članova predstavničkog tijela u trenutku konstituiranja Hrvatskog sabora, odnosno u trenutku konstituiranja predstavničkog tijela jedinice lokalne i područne (regionalne) samouprave)”.

Drugim riječima, sredstva ne dobiva ona stranka s čije liste je zastupnik ušao u Sabor, već ona stranka u kojoj zastupnik ima aktivno članstvo u trenutku konstituiranja Sabora. Prema Ustavu RH, Sabor se smatra konstituiranim nakon što je izabran njegov predsjednik, što se obavlja na prvoj sjednici.

To znači da u MOST-u još ni sami ne znaju koliko će točno novca dobiti. Vjerojatno mogu prekrižiti 409.946,18 kuna koje bi dobili na ime Drage Prgometa, a kojeg su se odlučili riješiti. Da bi sam dobio taj novac, Prgomet bi morao prije konstituiranja Sabora osnovati stranku, ali može se priključiti i nekoj od već postojećih političkih stranaka u RH, koja bi onda mogla raspolagati proračunskim sredstvima koja bi im bila dodijeljena na njegovo ime. Istu mogućnost imaju i ostali nestranački zastupnici MOST-a.

Stipe Petrina već je putem Slobodne Dalmacije najavio da svoju naknadu neće prepustiti MOST-u, već će s njom sam raspolagati, a preko svoje stranke Nezavisna lista Stipe Petrina. Vlastitu stranku Građanska opcija Grada Osijeka (GOGO) ima i MOST-ov zastupnik Miroslav Šimić, koji još nije siguran hoće li svojih 409.946,18 kuna prepustiti MOST-u, ili će ih ipak uzeti njegova stranka. Preostali nestranački zastupnici MOST-a o ovoj se temi zasad nisu izjašnjavali. Ukoliko ne žele da MOST raspolaže novcem koji se iz proračuna dijeli na njihovo ime, do konstituiranja Sabora još imaju vremena da osnuju stranku ili se pridruže nekoj od postojećih.

Imate prijedloge, pohvale ili kritike? Uočili ste neku izjavu za koju vjerujete da bi je Faktograf trebao obraditi? Želite nas upozoriti na neodgovorno ponašanje političara? Pišite nam na info@faktograf.hr ili nas kontaktirajte putem Twittera ili Facebooka.